Crusaders sweet vir oorwinning | Netwerk24
26 Februarie 2021 11:16
Die Crusaders-haker Codie Taylor nael Vrydag doellyn toe op pad vir sy uitstekende drie. Foto: Getty Images
Hoewel die Crusaders Vrydag in Dunedin die Highlanders in hul Superrugby Aotearoa-wedstryd met 26-13 geklop het, moes die besoekers swoeg en sweet vir hul oorwinning.
Albei spanne het twee drieë in die eerste helfte gedruk, maar die Crusaders het aanvanklik die pas aangegee danksy 'n oorheersende skrum en 'n sterk, ervare pak voorspelers.
Die Highlanders het egter in die tweede helfte meer balbesit en gebiedsvoordeel begin geniet. Hulle het hul kanse gehad en groot druk op die Crusaders uitgeoefen, maar kon net nie die sleutel vind om die verdedigende kampioen se vasberade verdediging oop te sluit nie.
'n Kritieke beslissing deur die televisie skeidsregter toe dit gelyk het asof die senter Sio Tomkinson vir die Highlanders oorgeduik het, was ook 'n keerpunt in die kragmeting.
Die Crusaders het soos oudergewoonte die groot oomblikke gewen, vier goeie drieë gedruk en die Highlanders keer op keer van hul doellyn af weggehou.
Die All Black-losskakel Richie Mo'unga het sy klas gewys deur die wedstryd te beheer, terwyl die vleuel Sevu Reece, slot Sam Whitelock en haker Codie Taylor ook uitstekend vertoon het.
Highlanders (10) 13 – Drieë: Shannon Frizell, Connor Garden-Bachop. Strafdoel: Mitchell Hunt.
Crusaders (14) 26 – Drieë: Codie Taylor, Bryn Hall, Sevu Reece, Brodie McAlister. Doelskoppe: Richie Mo'unga (3).